Liggaam in Audi se kattebak gevindFoto ter illustrasie. Die polisie ondersoek ŉ klag van moord nadat die liggaam van ŉ 38-jarige man in die kattebak van ŉ Audi A5 gevind is. Die motor was in Lothoa Park, Roodepan, buite Kimberley in die Noord-Kaap geparkeer. Volgens kapt. Bashoabile Kale, woordvoerder van die polisie in die Noord-Kaap, is die liggaam laat Dinsdagaand ontdek, nadat inwoners van dié gebied gekla het oor ŉ stank wat van die motor afkomstig was. “Die motor was gesluit en die brandweer is omtrent 23:00 ontbied om die motor oop te breek. Die man se gedeeltelik ontbinde liggaam is toe in die motor se kattebak gevind,” het Kale gesê. Die slagoffer is deur sy vrou geïdentifiseer as ŉ inwoner van die gebied. Hy is nie as vermis aangemeld nie. Volgens Kale moet die oorsaak van die man se dood nog vasgestel word.